Regeringen sender nu den politisk ubehagelige opgave med at give svar på Ruslands ansøgning om at lægge en ny gasledning gennem Østersøen til EU-kommissionen Bruxelles. Det sker med støtte fra Socialdemokratiet, de radikale og Dansk Folkeparti, efter at EU-kommissionen har sagt ja til at påtage sig opgaven.

Regeringen har også sikret sig bred politisk opbakning til at ændre den danske lov, så det bliver muligt at tage sikkerhedspolitiske og geopolitiske hensyn, hvis sagen vender tilbage fra Bruxelles.

Men reelt er det næppe muligt for Danmark at blokere for, at Rusland får mulighed for at udvide den allerede eksisterende gasledning, der går fra den russiske by Vyborg tæt ved grænsen til Finland gennem Østersøen til den tyske by Greifswald.